《秋夜曲》
宋代·李复

玉刻麒麟烟缕直，生色屏风龟甲碧。
青娥无声满空白，兔影西甲转斜隙。
仙人莲花殷叶开，当心吐光照愁魄，
缦缨短后易水客，气动燕山骄子泣。
挽下天河倚渴倾，昆仑甲断无五色。
铜匣新开北斗高，电光惊飞走空壁。
鲸鱼斗死海水红，欃枪西出屯云黑。
酒酣挥舞七星寒，金精圯下留素策。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。